**Informatīvais ziņojums**

**par Eiropas Savienības Tieslietu un iekšlietu ministru padomes 2021.gada 8.jūnija sanāksmē iekļautajiem**

**iekšlietu jomas jautājumiem**

**I. Sanāksmes darba kārtība**

2021.gada 8.jūnijā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir iekļauti šādi diskusiju jautājumi:

* **Terorisma apkarošanas grupa (CTG) par tālāku sadarbību starp kompetentajām iestādēm, kuras atbild par terorisma apkarošanu**

CTG tika izveidota, reaģējot uz 2001.gada 11.septembra notikumiem, lai apkarotu starptautiska terorisma radītos draudus. Tā ir **neformāla grupa**, kuras sastāvā ir **izlūkošanas un drošības dienesti** no visām 27 ES dalībvalstīm, Lielbritānijas, Norvēģijas un Šveices.

Uz informatīvā ziņojuma sagatavošanas brīdi vēl nav pieejama informācija par šajā Padomes sanāksmē paredzētajām diskusijām saistībā ar minēto jautājumu.

* **Covid-19 un noziedzības apkarošana: vienu gadu pēc**

Covid-19 pandēmijas laikā Eiropas Komisija (turpmāk – Komisija) un ES Padome nāca klajā ar vairākiem būtiskiem politiskiem dokumentiem noziedzības apkarošanai:

* **ES stratēģija organizētās noziedzības apkarošanai** (turpmāk – Stratēģija[[1]](#footnote-1))

Š.g. 14.aprīlī Komisija nāca klajā ar Stratēģiju, kas balstās uz pagātnes sasniegumiem un nosaka prioritāros darbības virzienus. Stratēģijā ir detalizēti izklāstītas **prioritātes, darbības un mērķi**, kas jāsasniedz laikposmā no 2021. līdz 2025.gadam. Šī ir pirmā īpašā stratēģija organizētās noziedzības apkarošanai kopš Lisabonas līguma stāšanās spēkā.

Stratēģijā ir noteikti **četri darbības virzieni**: (1) tiesībaizsardzības un tiesu iestāžu sadarbības veicināšana, (2) efektīva izmeklēšana: organizētās noziedzības pārtraukšana, (3) organizētās noziedzības radītās peļņas likvidēšana un iefiltrēšanās tiesiskajā ekonomikā un sabiedrībā novēršana un (4) tiesībaizsardzības un tiesu iestāžu pielāgošana digitālajam laikmetam.

* **Padomes secinājumi par Covid-19 pandēmijas ietekmi uz iekšējo drošību**[[2]](#footnote-2) **un Padomes secinājumi par Covid-19 pandēmijas ietekmi uz terorisma un vardarbīga ekstrēmisma radītajiem draudiem**[[3]](#footnote-3)

Padomes secinājumi par Covid-19 pandēmijas ietekmi uz iekšējo drošību, cita starpā, **aicina dalībvalstis koordinēt pārrobežu informācijas, tiesībaizsardzības kopīgo operāciju, labo prakšu un ekspertīzes apmaiņu** starp kaimiņvalstīm un ES līmenī, izstrādāt un izplatīt informācijas kampaņas pilsoņiem, lai mazinātu kibernoziedzības, dezinformācijas un naida runas ietekmi u.c.

Padomes secinājumos par Covid-19 pandēmijas ietekmi uz terorisma un vardarbīga ekstrēmisma radītājiem draudiem, cita starpā, secināts, ka **Covid-19 pandēmijas rezultātā terorisma draudi nav pieauguši** (tie ir palikuši nemainīgi augsti), kā arī terorisma un vardarbīga ekstrēmisma apkarošanas iestādēm bija jāpielāgo sava darbība Covid-19 pandēmijas radītajiem izaicinājumiem, īpaši paļaujoties uz tiešsaistes sniegtajām (drošajām un efektīvajām) iespējām.

**Vienošanās par attiecīgajiem Padomes secinājumiem ir panākta**, tomēr tie vēl nav pieņemti.

* **Padomes secinājumi par ES prioritāšu smagas un organizētas noziedzības apkarošanai noteikšanu laikposmā no 2022. līdz 2025.gadam**[[4]](#footnote-4)

Attiecīgie Padomes secinājumi, cita starpā, identificē **10 ES noziedzības prioritātes**[[5]](#footnote-5), kuru apkarošana īstenojama ar **15 operatīviem rīcības plāniem**. Tie tika pieņemti š.g. 26.maija Lauksaimniecības un zivsaimniecības padomes sanāksmē.

Šajā Padomes sanāksmē Portugāles prezidentūra ES Padomē (turpmāk – Prezidentūra) paredzējusi noturēt diskusiju par Covid-19 pandēmijas ietekmi uz noziedzības apkarošanu (diskusiju dokuments vēl nav izplatīts).

*Latvijas nostāja:*

*Latvija* ***kopumā pozitīvi vērtē*** *Stratēģiju, tostarp tajā minētās prioritātes un galvenās veicamās darbības, uzskatot, ka tā piedāvā* ***pārdomātu un pietiekami visaptverošu ietvaru******nākotnes vajadzībām pielāgotai organizētās noziedzības apkarošanai.***

*Latvija* ***atbalsta*** *Padomes secinājumus par Covid-19 iekšējās drošības jomā un saistībā ar terorisma un vardarbīga ekstrēmisma radītajiem draudiem, kā arī Padomes secinājumus par ES noziedzības prioritātēm.*

* **Mākslīgais intelekts: iekšējās drošības perspektīva**

Š.g. 21.aprīlī Komisija nāca klajā ar **Regulas priekšlikumu par mākslīgo intelektu** (turpmāk – MI)[[6]](#footnote-6), par kuru nacionāli atbildīga ir Vides aizsardzības un reģionālās attīstības ministrija.

Regulas priekšlikuma par MI **konkrētie mērķi** ir:

* **nodrošināt, ka Savienības tirgū laistās un izmantotās MI sistēmas ir drošas** un ievēro spēkā esošos tiesību aktus par pamattiesībām un Savienības vērtības;
* **uzlabot pārvaldību** un **efektīvi īstenot spēkā esošos tiesību aktus par pamattiesību un drošības prasību ievērošanu**, kas piemērojamas MI sistēmām;
* **nodrošināt juridisko noteiktību** (proti, skaidru tiesisko regulējumu), lai veicinātu ieguldījumus un inovāciju attīstību MI jomā;
* **veicināt** **vienota tirgus izveidi** attiecībā uz likumīgām, drošām un uzticamām MI aplikācijām, kā arī **novērst tirgus sadrumstalotību**.

Tiesībaizsardzības jomu skar Regulas priekšlikumā par MI paredzētais: (1) aizliegums izmantot reāllaika attālinātās identifikācijas sistēmas publiskās vietās ar atsevišķiem izņēmumiem, (2) augsta riska aplikācijas tiesībaizsardzības mērķiem un (3) atsevišķu MI sistēmu, kuras ir tieslietu un iekšlietu jomas (turpmāk – TI) lielapjoma IT sistēmu sastāvdaļas, noteikšana par augsta riska sistēmām un ietekme uz TI lielapjoma IT sistēmu izmantošanu, kā arī (automatizētu) datu apmaiņu ES.

Šajā Padomes sanāksmē paredzēts noturēt diskusiju par MI iekšējās drošības perspektīvu.

*Latvijas nostāja:*

*Latvija* ***kopumā atzinīgi vērtē*** *Komisijas prezentēto Regulas priekšlikumu par MI, uzskatot, ka tam ir potenciāls kļūt par sava veida MI etalonu pasaulē.*

*Latvija piekrīt, ka ir nepieciešama tālāka diskusija ar nolūku* ***nodrošināt adekvātu balansu starp MI izmantošanu tiesībaizsardzības iestāžu darbā un personu pamattiesību ievērošanu****.*

*Latvijai* ***ir būtiski****, lai Regulas priekšlikuma par MI pieņemšanas gadījumā tas* ***nesamērīgi neapgrūtinātu tiesībaizsardzības iestāžu efektīvu pienākumu izpildi****.*

* **Komisijas komunikācija par Šengenas nākotnes stratēģiju**

Šengena aptver lielāko daļu no ES dalībvalstīm[[7]](#footnote-7) un četras asociētās[[8]](#footnote-8) valstis un ir uzskatāma par **vienu no lielākajiem ES integrācijas sasniegumiem**, kas ļauj brīvi pārvietoties vienotā telpā bez kontroles uz iekšējām robežām.

Labi funkcionējošai Šengenas zonai ir vajadzīgi kopīgi centieni, lai saglabātu **augstu savstarpējās uzticēšanās līmeni starp dalībvalstīm**. Visu Šengenas pastāvēšanas laiku tās galvenais izaicinājums ir bijis stiprināt šādu uzticēšanos un labāk aizsargāt telpu bez iekšējām robežām.

Šodienas izaicinājumi atšķiras no tiem, kas pastāvēja Šengenas izveides laikā. Nestabilitāte Eiropas kaimiņvalstīs un ārpus tām, 2015.gada bēgļu krīzes ārkārtējo apstākļu sekas, Covid-19 krīze un terorisma draudi, kā arī jauno tehnoloģiju iespējas prasa atbilstošu reakciju. Dažu iepriekš minēto problēmu dēļ **vairākas dalībvalstis ir atjaunojušas robežkontroli uz iekšējām robežām pat vairākkārt**.

Vienlaikus, kā jo īpaši liecina Covid-19 krīze, robežkontroles atjaunošanai ir būtiska negatīva ietekme uz iedzīvotāju dzīvi un ekonomiku. Brīvas pārvietošanās ierobežošana un robežkontroles atkārtota atjaunošana uz iekšējām robežām kaitē vienotajam tirgum un piegādes ķēžu netraucētai darbībai, kā arī mūsu Eiropas dzīvesveidam, t.i., Savienībai, kurā pilsoņi var brīvi ceļot. Šengenas darbības traucējumu dēļ Komisija ir saņēmusi simtiem sūdzību.

Visās šajās norisēs uzmanības centrā ir **nepieciešamība uzlabot ES līmenī pieejamo pārvaldības struktūru un instrumentus gan likumdošanas, gan darbības jomā**, tostarp, padarot Eiropas moderno ārējo robežu pārvaldības sistēmu pilnībā efektīvu un pastiprinot visus pārējos kompensējošos pasākumus brīvas pārvietošanās jomā.

Ievērojot minēto, Komisija uzsāka darbu pie **jaunās Šengenas nākotnes stratēģijas** (turpmāk – Stratēģija), lai sniegtu ieguldījumu veiksmīgi funkcionējošas Šengenas zonas atjaunošanā.

Ar nolūku šo dokumentu pilnvērtīgi sagatavot un iepazīties ar visu dalībvalstu, kā arī attiecīgo ES aģentūru viedokli, Komisija organizēja **divas Šengenas foruma sanāksmes** (2020.gada 30.novembrī un 2021.gada 17.maijā).

Tajās dalībnieki vienprātīgi atzina, ka **iekšējo robežu kontroles atjaunošana ir uzskatāma par galējo līdzekli un no tās ir maksimāli jāizvairās**. Paralēli tam tika uzsvērta **nepieciešamība pēc visaptverošas pieejas** - jāstiprina ES ārējās robežas aizsardzība un jāveicina sadarbība ar trešajām valstīm, jāstiprina ES aģentūru kapacitāte, jāpabeidz Šengenas paplašināšana, uzņemot valstis, kas ir izpildījušas visus kritērijus, jāievieš jaunās IT sistēmas (ETIAS un IIS), jāuzlabo esošo sistēmu funkcionalitāte un jānodrošina to sadarbspēja, kā arī jāveicina tiesībaizsardzības iestāžu sadarbība un informācijas apmaiņa.

Šajā Padomes sanāksmē Stratēģija tiks pirmo reizi prezentēta dalībvalstīm. Informatīvā ziņojuma sagatavošanas brīdī dokuments vēl nav ticis izplatīts.

*Latvijas nostāja:*

*Latvija pilnībā piekrīt, ka* ***Šengenas zona bez iekšējām robežām patiesi ir viens no lielākajiem Eiropas integrācijas sasniegumiem****, tādēļ jādara viss iespējamais, lai to saglabātu un iekšējo robežu kontroles atjaunošana arī nākotnē tiktu uztverta vienīgi kā ārkārtas līdzeklis.*

*Latvijas pieredze rāda, ka* ***līdzvērtīgs rezultāts iepretim iekšējo robežu atjaunošanai var tikt sasniegts arī ar individuāli pielāgotiem alternatīviem pasākumiem****. Uzskatām, ka drošības saglabāšanai un stiprināšanai ir nepieciešama moderna, vienota un efektīva ārējo robežu pārvaldība, kā arī atbilstošu kompensējošo pasākumu esamība.*

Papildus tam, sanāksmē dalībvalstis tiks informētas par pašreizējo situāciju diskusijās par aktuālajiem tiesību aktu projektiem (grozījumiem Eiropola regulā[[9]](#footnote-9), priekšlikumu direktīvai par kritisko vienību noturību[[10]](#footnote-10), priekšlikumu ES Patvēruma aģentūras regulai[[11]](#footnote-11) un priekšlikumu Zilās kartes direktīvai[[12]](#footnote-12)).

Tāpat tiks sniegta informācija arī par tādiem jautājumiem, kā: (1) līdz šim paveiktais un turpmāk plānotais diskusijās par Migrācijas un patvēruma paktu; (2) līdzšinējais progress jaunās Tieslietu un iekšlietu IT sistēmas arhitektūras ieviešanā; (3) FRONTEX regulas īstenošana; (4) ES – Ziemeļāfrikas dialoga iekšlietu jomā attīstīšana; (5) ES – ASV tieslietu un iekšlietu ministru sanāksmes diskusiju iznākums; (6) nākamās Prezidentūras Slovēnijas darba programma.

**II. Latvijas delegācija**

Latvijas delegāciju Padomes sanāksmes laikā vadīs Iekšlietu ministrijas valsts sekretārs Dimitrijs Trofimovs.

Iekšlietu ministrs Sandis Ģirģens

28.05.2021. 09:54

1324

Eiropas lietu un starptautiskās sadarbības departamenta  
Eiropas lietu nodaļas vecākā referente

E.Priedniece, 67219254

[elina.priedniece@iem.gov.lv](mailto:elina.priedniece@iem.gov.lv)

1. COM (2021) 170 final [↑](#footnote-ref-1)
2. 8651/21 [↑](#footnote-ref-2)
3. 8633/21 [↑](#footnote-ref-3)
4. 8665/21 [↑](#footnote-ref-4)
5. 1) Augsta riska kriminālie tīkli, 2) Kiberuzbrukumi, 3) Cilvēktirdzniecība, 4) Bērnu seksuāla izmantošana, 5) Migrantu kontrabanda, 6) Narkotiku kontrabanda, 7) Krāpšana, ekonomiskie un finansiālie noziegumi, 8) Organizētie noziedzīgie nodarījumi pret īpašumu, 9) Noziegumi pret vidi un 10) Nelikumīga šaujamieroču tirdzniecība [↑](#footnote-ref-5)
6. COM (2021) 206 final [↑](#footnote-ref-6)
7. Šengenā neietilpst Bulgārija, Rumānija, Īrija, Kipra un Horvātija [↑](#footnote-ref-7)
8. Šveice, Norvēģija, Lihtenšteina un Īslande [↑](#footnote-ref-8)
9. Priekšlikums Eiropas Parlamenta un Padomes Regulai, ar kuru groza Regulu (ES) 2016/794, saistībā ar Eiropola sadarbību ar privātajām pusēm, Eiropola īstenoto personas datu apstrādi, sniedzot atbalstu kriminālizmeklēšanām, un Eiropola lomu pētniecībā un inovācijā un Priekšlikums Eiropas Parlamenta un Padomei Regulai, ar kuru groza Regulu (ES) 2018/1862 par Šengenas informācijas sistēmas (SIS) izveidi, darbību un izmantošanu policijas sadarbībā un tiesu iestāžu sadarbībā krimināllietās saistībā ar Eiropola brīdinājumu ievadi [↑](#footnote-ref-9)
10. Priekšlikums Eiropas Parlamenta un Padomes Direktīvai par kritisko vienību noturību [↑](#footnote-ref-10)
11. Priekšlikums Eiropas Parlamenta un Padomes Regulai par Eiropas Savienības Patvēruma aģentūru un par to, ka tiek atcelta Regula (ES) Nr. 439/2010 [↑](#footnote-ref-11)
12. Priekšlikums Eiropas Parlamenta un Padomes Direktīvai par trešo valstu pilsoņu ieceļošanas un uzturēšanās nosacījumiem augsti prasmīgas nodarbinātības nolūkā [↑](#footnote-ref-12)